KOMISJONI MÄÄRUS (EL) 2021/1531,

17 september 2021,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate aklonifeeni, akrinatriini, Bacillus pumilus QST 2808, etirimooli, pentiopüraadi, pikloraami ja Pseudomonas sp. tüve DSMZ 13134 jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Aklonifeeni, akrinatriini ja etirimooli jääkide piirnormid on kehtestatud määruse (EÜ) nr 396/2005 II lisas. Pentiopüraadi ja pikloraami jääkide piirnormid on kehtestatud nimetatud määruse III lisa A osas. Bacillus pumilus QST 2808 ja Pseudomonas sp. tüve DSMZ 13134 jääkide piirnorme ei ole määruses (EÜ) nr 396/2005 eraldi kehtestatud ning neid aineid ei ole kantud kõnealuse määruse IV lisasse, mistõttu kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses loa andmisega toimeainet aklonifeeni sisaldava taimekaitsevahendi kasutamiseks ristiköömne ja köömne puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme.

(3) Akrinatriini kohta on selline taotlus esitatud seoses kasutamisega aedsalati puhul. Pentiopüraadi kohta on selline taotlus esitatud seoses kasutamisega varsselleri ja salat-apteegitilli puhul. Pikloraami kohta on selline taotlus esitatud seoses kasutamisega õisikkapsaste puhul.

(4) Asjaomased liikmesriigid hindasid kõnealuseid taotlusi vastavalt määruse (EÜ) nr 396/2005 artiklile 8 ja hindamisaruanded edastati komisjonile.

(5) Euroopa Toiduohutusamet (edaspidi „amet“) hindas kõnealuseid taotlusi ja hindamisaruandeid, analüüsides eelkõige ohtu tarbijatele ja vajaduse korral ka loomadele, ning esitas jääkide kavandatud piirnormide kohta põhjendatud arvamused (2). Amet edastas need arvamused taotlejatele, komisjonile ja liikmesriikidele ning tegi need üldsusele kättesaadavaks.

(6) Amet jõudis kõikide taotluste puhul järeldusele, et kõik andmenõuded on täidetud ja et vastavalt Euroopa 27 konkreetse tarbijarühma tarbijate kokkupuudet käsitlevale hinnangule on taotlejate soovitud muudatused jääkide piirnormides tarbijaohutuse seisukohalt vastuvõetavad. Amet võttis arvesse uusimat teavet kõnealuste ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(7) Komisjoni määrusega (EL) 2020/1566 (3) on muudetud mitut etirimoolijääkide piirnormi. Nimetatud määrusega vähendati etirimoolijääkide piirnormi kurkide puhul aruandlusvea tõttu väärtuseni 0,05 mg/kg. Etirimool on mitmes liikmesriigis taimekaitsevahendite koosseisus praegu kasutatava bupirimaadi peamine metaboliit. Sellest tulenevalt võib etirimoolijääkide piirnormi vähendamine tuua kaasa selle piirnormi ületamise bupirimaadi seadusliku kasutamise tulemusena. Selle ärahoidmiseks esitas asjaomane referentliikmesriik 25. augustil 2020 ametile muudetud hindamisaruande ning amet avaldas 30. septembril 2020 asjaomase põhjendatud arvamuse (4) paranduse, soovitades kehtestada kurkide puhul etirimoolijääkide piirnormi väärtusel 0,2 mg/kg. Õiguskindluse huvides on asjakohane kohaldada käesolevas määruses kurkide jaoks sätestatud etirimoolijääkide piirnormi alates samast kuupäevast, mil hakatakse kohaldama määrust (EL) 2020/1566.

(8) Kooskõlas määruse (EÜ) nr 396/2005 artikli 12 lõikega 1 esitas amet põhjendatud arvamused Bacillus pumilus QST 2808 ja Pseudomonas sp. tüve DSMZ 13134 kohta (5) (6). Nendes arvamustes soovitas amet lisada kõnealused kaks ainet määruse (EÜ) nr 396/2005 IV lisasse.

(9) Kuna jääkide piirnormide asjakohaste muudatuste puhul on lähtutud ameti põhjendatud arvamustest ja arvesse võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 14 lõike 2 nõuetega.

(10) Seepärast tuleks määrust (EÜ) nr 396/2005 vastavalt muuta.

(11) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse seoses kurkides esineda võivate etirimoolijääkide piirnormiga alates 17. maist 2021.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. september 2021 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusameti allpool osutatud teaduslikud aruanded on kättesaadavad aadressil http://www.efsa.europa.eu.

Reasoned opinion on the modification of the existing maximum residue levels for aclonifen in fennel seed and caraway fruit („Põhjendatud arvamus aklonifeenijääkide kehtiva piirnormi muutmise kohta ristiköömne ja köömne puhul“). EFSA Journal 2020; 18(7): 6219.

Reasoned opinion on the modification of the existing maximum residue level for acrinathrin in lettuce („Põhjendatud arvamus akrinatriinijääkide kehtiva piirnormi muutmise kohta aedsalati puhul“). EFSA Journal 2020; 18(7): 6218.

Reasoned opinion on the modification of the existing maximum residue levels for penthiopyrad in Florence fennels and celeries („Põhjendatud arvamus pentiopüraadijääkide kehtiva piirnormi muutmise kohta varsselleri ja salat-apteegitilli puhul“). EFSA Journal 2020; 18(9): 6259.

Reasoned opinion on the modification of the existing MRL for picloram in flowering brassica („Põhjendatud arvamus pikloraamijääkide kehtiva piirnormi muutmise kohta õisikkapsaste puhul“). EFSA Journal 2020; 18(10): 6272.

(3) Komisjoni 27. oktoobri 2020. aasta määrus (EL) 2020/1566, millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses bupirimaadi, karfentrasoon-etüüli, etirimooli ja püriofenooni jääkide piirnormidega teatavates toodetes või nende pinnal (ELT L 358, 28.10.2020, lk 30).

(4) Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 („Põhjendatud arvamus bupirimaadijääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“). EFSA Journal 2019; 17(7): 5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 („Põhjendatud arvamus Bacillus pumilus QST 2808 jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“). EFSA Journal 2020; 18(5): 6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 („Põhjendatud arvamus Pseudomonas sp. tüve DSMZ 13134 jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“). EFSA Journal 2020; 18(8): 6234.